次韻李倅安上喜雪
作者：葛勝仲
朝代：宋

paragraphs: 兔苑佳賓集，龍山上瑞臻。
微飄方自弄，亂洒忽無垠。
剪水層空墮，装春病枿新。
繽翻投隙巧，歷亂點衣勻。
急每隨風陣，高将擁日輪。
階閒鋪六出，簷重壓千鈞。
片落梅初謝，毬飄柳未顰。
賞清疑不夜，驚晚誤司晨。
朔漠寒沙起，湘吳美酎陳。
地荒包委瑣，木朽蓋輪囷。
舴艋尋幽客，蝸牛卧冷人。
稍晴芳意動，散策共尋春。